钦定古今图书集成/明伦汇编/官常典/第389卷 > 聂铉
## 钦定古今图书集成/明伦汇编/官常典/第389卷 > 聂铉

按《明外史》本传：“铉字器之，以洪武四年进士，为广宗
丞。至官，询父老邑之疾苦，孰为最剧。对曰：‘连年旱蝗，
食乏役繁’。铉叹曰：‘民困不能上闻，非所以事君也’。即
疏之朝，帝遣使验视，悉蠲其税。秩满入觐，献《南都赋》
及《洪武圣德诗》。授翰林院待制，以老疾辞，不许，改国
子助教，寻迁典籍，与张美和同赐归。十八年，复召典”
会试，欲留用之，铉固辞。召问所欲，以年益衰，乞便地
自养，令食庐陵教谕俸终其身。时称“成均三助”，谓铉
与美和及嘉兴贝琼也。